**Informácia o inkluzívnom vzdelávaní**

Akákoľvek forma diskriminácie vrátane segregácie je zakázaná Ústavou SR, antidiskriminačným zákonom a zákonom č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov (ďalej len „školský zákon“).

Dieťa má v zmysle školského zákona právo na:

* rovnoprávny prístup ku vzdelávaniu,
* individuálny prístup rešpektujúci jeho schopnosti a možnosti, nadanie a zdravotný stav v

rozsahu ustanovenom školským zákonom,

* úctu k jeho vierovyznaniu, svetonázoru, národnostnej a etnickej príslušnosti,
* poskytovanie poradenstva a služieb spojených s výchovou a vzdelávaním,
* organizáciu výchovy a vzdelávania primeranú jeho veku, schopnostiam, záujmom, zdravotnému stavu a v súlade so zásadami psychohygieny.

Dieťa so špeciálnymi výchovno-vzdelávacími potrebami má právo na výchovu a vzdelávanie s využitím špecifických foriem a metód, ktoré zodpovedajú jeho potrebám, a na vytvorenie nevyhnutných podmienok, ktoré túto výchovu a vzdelávanie umožňujú vrátane špeciálnych učebníc a špeciálnych didaktických a kompenzačných pomôcok.

Požiadavky na úpravu podmienok, obsahu, foriem, metód a prístupov vo výchove a vzdelávaní pre dieťa, ktoré vyplývajú z jeho zdravotného znevýhodnenia alebo nadania alebo jeho vývinu v sociálne znevýhodnenom prostredí, uplatnenie ktorých je nevyhnutné na rozvoj schopností alebo osobnosti dieťaťa a dosiahnutie primeraného stupňa vzdelania a primeraného začlenenia do spoločnosti je v zmysle školského zákona potrebné zabezpečiť a uplatňovať pre všetky deti so špeciálnymi výchovno-vzdelávacími potrebami vrátane detí zo sociálne znevýhodneného prostredia.

***Inkluzívne vzdelávanie*** predstavuje spôsob edukácie v bežných školách, ktorého podstatou je právo každého dieťaťa na kvalitné vzdelanie, s kladením dôrazu na búranie bariér v školstve, ktoré znemožňujú rovnocenný prístup k výchove a vzdelávaniu.

Inklúzia vyžaduje viac než len fyzickú prítomnosť dieťaťa a zahŕňa nutnosť transformovať školy, ich učebné osnovy, spôsoby hodnotenia, pedagogické metódy a podporné programy tak, aby boli deti ich plnohodnotnými členmi.

Inklúzia vo vzdelávaní na stupni materských škôl je založená na týchto predpokladoch a procesoch:

* vytvorenie kultúry, politiky a praxe tak, aby bola zohľadnená rôznorodosť detí;
* odstraňovanie prekážok vo výchove a zapojenie všetkých detí, teda nie len tých, ktorí sú označení ako deti so špeciálnymi výchovno-vzdelávacími potrebami;
* využívanie skúseností z konkrétnych prípadov prekonávania prekážok v prístupe a zapojení tak, aby z nich mohli čerpať aj ostatné deti;
* vnímanie rozdielov medzi deťmi ako inšpirácia pre podporu učenia a nie ako problém, ktorý je potrebné riešiť;
* uznávanie práva detí na výchovu a vzdelávanie v mieste kde žijú;
* vyzdvihovanie úlohy škôl pri budovaní spoločenstva a rozvoji hodnôt;
* podpora vzájomne prospešných vzťahov medzi školami a okolitou komunitou.

Príklady inkluzívnych opatrení vo výchove a vzdelávaní:

* využívanie asistenta učiteľa;
* využívanie odborných zamestnancov podľa potrieb detí a žiakov (školský psychológ, špeciálny pedagóg, liečebný pedagóg, logopéd atď.);
* využívanie celodenného výchovného systému;
* multikultúrna výchova;
* individuálna integrácia;
* opatrenia na zlepšenie správania a vzdelávacích výsledkov;
* poradenská a osvetovú činnosť pedagogických zamestnancov škôl pre zákonných zástupcov detí a pod.